Rugby se skouspel deel van herlewing - Sport - Republikein
Saturday, May 30th, 12:45:19
Rugby se skouspel deel van herlewing
Die Namibiese rugbyspan draf Sondag in sy Wêreldbeker-wedstryd teen Kanada op in 'n stad wat as toonbeeld beskou word van heropbou nadat 'n verwoestende aardbewing en tsoenami die deel van Japan agt en 'n half jaargelede getref het.
Die Kamaisji-stadion gedenk hierdie ramp, waarin digby 16 000 mense omgekom het. Die tsoenami wat op die Tohoku-aardbewing gevolg het, het ook tot die kernkragramp by Foekoesjima gelei.
Soos die Amerikaners van "9/11" praat, verwys Japanese na die ramp van 11Maart 2011 as "3/11".
'n Heropbouprojek wat tien jaar sal duur, is in 2012 van stapel gestuur. Reeds verlede jaar was die meeste infrastruktuur in die rampgebied, wat veel wyer as Kamaisji strek, volgens The Japan Times herbou.
Kamaisji was bekend vir sy staalbedryf en visserye. Die dorp was heeltemal vernietig en 1 250 mense het omgekom.
Die stadion is gebou op die terrein waar die dorp se skool geleë was. Die feit dat byna al die kinders betyds ontruim is, staan bekend as "Die wonderwerk van Kamaisji".
'n Waarskuwing wat in 'n gedensteen ingegriffel is, lui: "Hardloop net! Hardloop bultop! Moenie oor die ander bekommerd wees nie. Red jouself eerste. En vertel vir die toekomstige geslagte dat 'n tsoenami een keer die punt bereik het en die wat oorleef het, is die wat bultop gehardloop het. So hardloop! Hardloop bultop!"
Die infografiek hiernaas wys die pad van tifoon Hagibis soos dit teen saktyd gelyk het. Twee wedstryde is weens die storm afgelas, maar die naweek se ses ander wedstryde sou volgens plan voortgaan.
Bouwerk aan die stadion het 16 maande geduur. Dit is in Augustus verlede jaar voltooi.
Kamaisji huisves een van Japan se mees suksesvolle rugbyklubs, die Kamaisji Seegolwe (eers Nippon Steel Kamaisji).
Net twee wedstryde by die toernooi vind hier plaas. Die eerste was die rilstryd waarin Uruguay vir Fidji met 'n oorwinning van 30-27 verras het. 'n Ligte aardbewing is gevoel nie lank nie ná die eindfluitjie geblaashet.
Die Foekoesjima-kernkragramp het die uraanprys wêreldwyd laat steier – 'n gebeurtenis wat markte vandag steeds nie oorkom het nie. Die bevindings van ondersoeke na 'n tsoenami se gevare vir 'n kernkragsentrale is in 2001 en 2008 deur betrokkenes geïgnoreer.
Drie kernreaktors is outomaties afgeskakel, maar vloedwater het noodstelsels gesaboteer en tot verskeie ontploffings gelei.